Moscovia Quartet actuaran aquest dissabte en Cinc Segles de Música
24 de Gener de 2019

Amb el títol de “La música tradicional en el quartet de corda”, aquest dissabte dia 26 a les 19.30 hores, a la Casa de la Música, el festival Cinc Segles de Música a l'Eliana oferirà el seu concert del mes de gener corresponent a la XIV temporada. L'entrada és lliure fins a completar l'aforament.

Per a aquesta ocasió, el certamen ha triat a una formació de projecció internacional i d'una qualitat interpretativa reconeguda a nivell mundial. Moscovia Quartet és un conjunt estable que ha actuat al llarg del planeta amb repertoris variats i sempre amb èxit. El componenMikhail Spivak (violí), Agnes Probst (violí), Andrey Yarovoy (viola) i Konstantin Karzanov (cello). Tots ells van estudiar en el conservatori de Moscou, sent companys en les classes de cambra, i des de llavors no han deixat de tocar junts, al marge que cadascun paral•lelament porte la seua carrera interpretativa també a nivell individual.

El repertori inclòs en el programa d'aquest concert, en principi, incloïa obres de Turina, Schubert i Borodin, i així va ser anunciat per l'organització. Posteriorment i a petició dels propis intèrprets, es va substituir l'obra de Turina per una de Vicente Roncero, director artístic del festival, titulada “Nocturn” i que va ser escrita pel compositor elianer en 2007. Es mantenen per tant les de Schubert, el Quartet en La menor OP.29 “Rosamunda”, i de Borodin, el Quartet Núm. 2 en Re major.

Vicente Roncero, compositor i director del certamen, ha expressat la seua satisfacció per que un quartet de la categoria de Moscovia Quartet haja triat una obra seua per a aquest concert i ha destacat que “el quartet de corda és una de les agrupacions instrumentals millor constituïdes de la història, amb dos violins, viola i chelo, ja que és similar al cor de veus humanes, amb soprano, contralt, tenor i baix”.

L'organització del festival ja ha anunciat el concert de febrer, que tindrà lloc el dia 16 a les 19.30 a la Casa de la Música. En aquesta ocasió es tracta de la presentació d'un disc titulat “Viola oppression”, amb David Fons (viola) i Kei Hikichi (piano) interpretant sonates de Clarke i Shostakovich.